|  |  |
| --- | --- |
| Arbeids- og sosialdepartementet |  |
|  |  |
|  |  |
|  | Vår fil: B21-GC Avkorting trygd ved arbeid |
|  | Vårt Arkiv: Interessepolitikk |
|  | Saksbehandler: Grete Crowo |

Oslo, 30. august 2021

# Høring – Forslag til nye regler for reduksjon av uføreytelser fra folketrygden og offentlige og private tjenestepensjonsordninger mot arbeidsinntekt

Funksjonshemmedes Fellesorganisasjon (FFO) har gjennomgått høringsnotatet om forslag til nye regler for reduksjon av uføreytelser fra folketrygden og offentlige og private tjenestepensjonsordninger mot arbeidsinntekt. Vi vil med dette avgi våre synspunkter kun knyttet til forlaget for reduksjon av uføretrygd fra folketrygden uten å kommentere offentlige og private tjenestepensjonsordninger - utover å legge til grunn av dette regelverket må tilpasses nye regler i folketrygden.

**FFOs hovedanbefalinger:**

* Vi ber om at fribeløpet på 0,4 G ikke reduseres, og vi går imot å innføre alle de foreslåtte modellene som innebærer lavere friinntekt enn 0,4 G.
* Vi anbefaler departementet å innføre en alternativ modell med friinntekt på 0,4 G og reduksjonsgrad på 33 % mellom 0,4 G og 1,2 G.
* Vi støtter at personer på VTA fortsatt skal ha fribeløp på 1 G.
* Vi ber om at krav til inntekt for å få tilskudd til kjøp av gruppe 1 bil fjernes, og vi er derfor sterkt imot å heve grensen til arbeidsinntekt fra 0,4 G til 1 G.

**Sterkere insentiv for å jobbe i kombinasjon med uføretrygd med innslagspunkt etter fribeløp på 0,4 G**

Hvorfor uføre med 100 prosent uføretrygd ikke arbeider mer i kombinasjon med trygden etter reformen i 2015 er sammensatt. Statistikken viser at de fleste uføre med full ytelse ikke har pensjonsgivende inntekt av betydning ved siden av uføretrygden, og det er sannsynligvis en indikator på at de fleste uføre ikke har noen restarbeidsevne å utnytte. Det er etter vår mening heller ikke godt nok grunnlag i eksisterende kunnskap for å hevde at om det bare gjøres økonomisk gunstig å arbeide mer så vil mange uføre øke sin pensjonsgivende inntekt.

Samtidig kan lønnsomheten være en faktor av betydning for enkeltes arbeidsdeltakelse. Dagens regler medfører at reduksjonen i trygdeytelser ved arbeid sammen med skatt på økt inntekt gir en særlig høy effektiv marginalskatt på arbeid for trygdemottakere, noe som svekker arbeidsinsentivene. Vi har derfor lenge ment at blant annet en endring i uføretrygdens avkortingsregler er et aktuelt tiltak, og da spesielt for dem med høy avkorting og lav arbeidsinntekt. Det har derimot *aldri* vært FFOs intensjon at regelverket skulle endres ved at man reduserer dagens fribeløp, og dermed etablerer et system som rammer økonomisk de som i dag tjener opptil 0,4 G. Vi er skuffet over at departementet foreslår en slik innstramning i uføreordningen. De foreslåtte endringene betyr kun at mange vil sitte igjen med mindre samlet inntekt enn i dag.

Mange uføre opplevde det svært negativt da fribeløpet på 1 G ble redusert til 0,4 G, og det vil være uheldig å stramme ytterligere inn på fribeløpet for dem som kun er litt i arbeid eller har noe inntekt fra honorar og verv etc. Vi mener et høyst usikkert potensial til en liten inntekt på 0,4 G må unntas når NAV vurderer personens restarbeidsevne. Fribeløpet gir et nødvendig handlingsrom for at uføre i perioder kan å ta på seg enkelte frivillige verv med honorar, delta i politikk på fritiden eller ta små jobboppdrag når helsa tillater det. Vi vet at avkorting i trygden gjør at mange vegrer seg for å være med i slike aktiviteter.

Departementet ber høringsinstansene svare på hvordan man kan hensynta at flest mulig med restarbeidsevne skal få en gradert uføreytelse når de søker om uføretrygd. I utgangspunktet støtter FFO målet i uførereformen om at flere enn i dag kan gis mulighet til en gradert uføretrygd istedenfor for å bli 100 prosent uføre. Vi mener samtidig at argumentasjonen om fribeløp lavere enn 0,4 G er en avsporing av denne problemstillingen, da vi mener drøftingen av å nå dette målet må knyttes til en betydelig større restarbeidsevne enn om man kanskje i perioder kan ha en minimal inntektsevne på 0,4 G. NAV må på en kvalitativ god måte bli i stand til å avklare en mest mulig treffsikker inntektsevne, og uten at fastsettelsen av denne kun blir en ren teoretisk øvelse. De som avklares med en betydelig restarbeidsevne må sikres god bistand for å komme i deltidsarbeid i kombinasjon med trygden. Den enkelte må garanteres et trygt arbeidsforhold i tillegg til den graderte uføretrygden. For en del vil det innebære behov for individuell og varig tilrettelegging i arbeidssituasjonen.

Samtidig ligger løsningen for å få flere på gradert uføretrygd ikke minst i å forebygge uførhet og jobbe for et mer likestilt arbeidsliv for funksjonshemmede. Sysselsettingsutvalget har gode relevante drøftinger av hvordan det ordinære arbeidsmarkedet kan øke etterspørselen og inkluderingen av grupper som ikke opplever å være attraktive på arbeidsmarkedet. Det er også flere gode tiltak for å øke den enkeltes muligheter for å få jobb, f.eks. gjennom å fullføre utdanning og styrke sine kvalifikasjoner.

*En alternativ modell for avkorting av inntekt utover 0,4 G*

Selv om vi ikke støtter de foreslåtte modellene, er vi opptatt av at det gjøres forbedringer i avkortningsreglene. Vi vil derfor forslå en modell hvor det innføres en modell med friinntekt på 0,4 G og reduksjonsgrad på 33 % mellom 0,4 G og 1,2 G. Dette vil gi enda sterkere arbeidsinsentiv for økning av pensjonsgivende inntekt utover 0,4 enn de tre foreslåtte modellene. Vi ber regjeringen foreslå denne modellen for Stortinget.

*Særskilt om reduksjon for personer som er i VTA*

Det er positivt at departementet foreslår at deltakere i VTA fortsatt skal ha et fribeløp på 1G, og FFO støtter dette.

**Stønad til bil i gruppe 1**

FFO var sterkt imot endringen som kom i 2015 hvor det ble stilt krav om inntekt ut over 0,4 G for å få tilskudd til kjøp av gruppe 1 bil. Det er svært uheldig at departementet nå foreslår ytterligere innstramninger i ordningen. Vi støtter derfor ikke forslaget om å heve grensen for arbeidsinntekt til 1 G. Dette gjør ordningen enda mer usosial da den vil ramme personer med dårlig økonomi som er avhengig av bil for ikke å bli sosialt isolert og for å fungere i dagliglivet.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær